Vier vas ná polisie toeslaan op vermeende dwelmsmouseVan die dwelms waarop die polisie beslag gelê het. (Foto: SA Polisie) Twee verdagtes wat glo ŉ onwettige dwelmlaboratorium in Sasolburg in die Vrystaat bedryf het, verskyn na verwagting Maandag in die landdroshof op die dorp. Die polisie se honde-eenheid in Sasolburg het ŉ wenk oor die laboratorium in die Vaalpark-gebied gekry, het ao. Lynda Steyn, woordvoerder van die Valke in die Vrystaat, gesê. Op pad na die huis het die polisie ŉ voertuig teëgekom wat voldoen het aan die beskrywing van die verdagtes se voertuig. Die bestuurder het egter weggejaag. Steyn het gesê die motoris is in ŉ jaagtog agternagesit en voorgekeer. ŉ Sak met die dwelm Cat is in die voertuig gevind en die bestuurder is in hegtenis geneem. “Die span is daarna na die huis waar chemikalieë wat gebruik word in die vervaardiging van dwelms in een van die vertrekke gevind is. Dit sluit in batterysuur, suur, asetoon, seepsoda en ander onbekende chemikalieë. Daar is op die middels beslag gelê en nog ŉ verdagte is in hegtenis geneem.” In ŉ onverwante voorval verskyn twee verdagtes na verwagting Maandag in die Oos-Londen-landdroshof op ŉ dwelmverwante aanklag. Lt.kol. Philani Nkwalase, woordvoerder van die Valke in die Oos-Kaap, het gesê die twee, onderskeidelik 35 en 37 jaar oud, is Vrydagaand in ŉ gesamentlike operasie in hegtenis geneem. Die polisie het inligting opgevolg oor dwelms wat glo in die Oos-Londense middestad verkoop sou word. Die polisie het die twee genader en ŉ deursoeking van hulle voertuig het ŉ duisend Mandrax-tablette en meer as 200 g tik opgelewer. Die dwelms het ŉ geraamde straatwaarde van sowat R86 000. Die polisie het ook op die voertuig beslag gelê.